作者:何夢桂
標題:摸魚兒
內容:把心期、半生孤負。玉堂元在何處。朱弦彈絕無人聽，空操離鸞烈女。遇不遇。休更問、悠悠世事都如許。人生草露。看百歲勳名，青銅鬢影，撫劍淚如雨。知誰語。落落江空歲暮。人間一夢今古。雷塘十里斜陽外，野草寒鴉無數。身世寓。聊爾耳、江山有恨誰堪付。冰心更苦。都說與梅花，參橫月落，一醉且歸去。